Alternative facts
Alternative facts (Latine fere altera veritas) locutio est qua consiliatrix praesidis Kellyanne Conway, die 22 Ianuarii 2017 in programmate televisifico Americano Meet the Press interrogata, usa est ad commentum secretarii diurnariorum Aedium Albarum Ioannis Spicer de numero spectatorum inaugurationis Donaldi Trump praesidis Civitatum Foederatarum defendendum. Nam, cum a Carolo Todd interrogatore ut explanaret urgeretur cur commentum contestatum Spicer dixerit, Conway "O Carole" inquit, "noli tantam scaenam sumere; quod tu quidem dicis commentum esse, noster secretarius diurnariorum Spicer altera veritate usus exposuit." Quem sermonem Todd interrumpens ait: "Altera veritas, quippe quae falsa est, veritas non est."